b'\n_START_ARTICLE_\nKaukaj\xc3\xa4rven kartano\n_START_PARAGRAPH_\nKaukaj\xc3\xa4rven kartano sijaitsi Tampereella Vehmaisissa Kaukaj\xc3\xa4rven pohjoisrannalla. Kartanon perusti 1900-luvun alussa l\xc3\xa4heisen Haiharan kartanon omistajien velipuoli Bertel Grahn (1877-1940), joka osti vuosina 1902-1903 yhdeks\xc3\xa4n maatilaa Vehmaisten alueelta ja yhdisti ne 600 hehtaarin kartanoksi. Kartanon vuosina 1905-1906 rakennetun jugend-tyylisen kaksikerroksisen p\xc3\xa4\xc3\xa4rakennuksen suunnitteli arkkitehti Wivi L\xc3\xb6nn._NEWLINE_Grahnin kuoltua 1940 kartano oli ensin vuokrattuna ja sitten vuonna 1952 Grahnin leski Dagmar Grahn myi kartanon p\xc3\xa4\xc3\xa4rakennuksen ja suurimman osan sen maista Tampereen kaupungille. Kartanon p\xc3\xa4\xc3\xa4rakennus purettiin 1975 sen p\xc3\xa4\xc3\xa4sty\xc3\xa4 huonoon kuntoon.'